CELEX: 32021R2026
Language: sl
Date: 2021-09-13 00:00:00
Title: Delegirana uredba Komisije (EU) 2021/2026 z dne 13. septembra 2021 o spremembi Delegirane uredbe (EU) 2020/592 glede nekaterih začasnih odstopanj od Uredbe (EU) št. 1308/2013 Evropskega parlamenta in Sveta za odpravo motenj na trgu v vinskem sektorju zaradi pandemije COVID-19 in obdobja njihove uporabe

22.11.2021   
               
               
                  SL
               
               
                  Uradni list Evropske unije
               
               
                  L 415/1
               
            
         DELEGIRANA UREDBA KOMISIJE (EU) 2021/2026
         z dne 13. septembra 2021
         o spremembi Delegirane uredbe (EU) 2020/592 glede nekaterih začasnih odstopanj od Uredbe (EU) št. 1308/2013 Evropskega parlamenta in Sveta za odpravo motenj na trgu v vinskem sektorju zaradi pandemije COVID-19 in obdobja njihove uporabe
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 219(1) Uredbe,
         ob upoštevanju naslednjega:
         
                     (1)
                  
                  
                     Z Delegirano uredbo Komisije (EU) 2020/592 (2) so bila uvedena številna odstopanja od nekaterih odločb Uredbe (EU) št. 1308/2013, med drugim v vinskem sektorju, katerih namen je izvajalcem v vinskem sektorju zagotoviti podporo in jim pomagati pri obvladovanju posledic pandemije COVID-19. Vendar na trgu z vinom kljub koristnosti teh ukrepov ni bilo mogoče ponovno vzpostaviti ravnovesja med ponudbo in povpraševanjem.
                  
               
                     (2)
                  
                  
                     Pandemija COVID-19 ni pod nadzorom. Kampanje cepljenja v nekaterih regijah Unije in po svetu so nezadostne, omejitve gibanja in ukrepi socialnega distanciranja pa se v večini držav še vedno izvajajo. Ti ukrepi še naprej vključujejo omejitve glede potovanj, velikosti družabnih srečanj, zasebnih praznovanj, javnih dogodkov ter glede možnosti uživanja hrane in pijače zunaj doma. Te omejitve povzročajo nadaljnje zmanjšanje potrošnje vina v Uniji, večje zaloge in na splošno motnje na trgu. V nekaterih državah članicah je ena tretjina potrošnje vina povezana s turizmom. Zato se potrošnja vina še naprej zmanjšuje, zaloge pa ostajajo velike. Ti učinki pandemije so imeli skupaj s tarifami, ki so jih uvedle ZDA, in zmrzaljo v Evropi v aprilu 2021 hud negativen vpliv na dohodek proizvajalcev vina v Uniji. Ocenjuje se, da je kombinacija vseh teh dejavnikov prihodke vinskega sektorja Unije v povprečju zmanjšala za 15 do 20 %, pri čemer so nekatera podjetja poročala o izgubah do 40 %.
                  
               
                     (3)
                  
                  
                     Negotovost glede trajanja krize, ki ga je zaradi hitre spremenljivosti virusa težko predvideti, še dodatno poglablja že obstoječo motnjo na trgu vina v Uniji. To pomeni, da bo okrevanje sektorja trajalo dlje, kot je bilo predvideno v začetku leta 2021. Posledično je vinskemu sektorju Unije primerno še naprej nuditi začasno in izjemno podporo v izogib povečanju števila bankrotov, o katerem so poročali.
                  
               
                     (4)
                  
                  
                     Ker je zavarovanje letine pomemben instrument za obvladovanje tveganj, vključno s tveganji, povezanimi s slabimi vremenskimi razmerami, kot so pozna in še posebej dolga obdobja hude zmrzali v aprilu 2021, ter tveganji, povezanimi z motnjami na trgu, kot so posledice pandemije COVID-19, je primerno, da se vinogradnike močneje spodbuja k sklenitvi zavarovanja letine tako, da se poveča podporo Unije za ta ukrep. Primerno je tudi, da ta spodbuda zajema več kot eno tržno leto, saj so izkušnje pokazale, da je bila uporaba podpore za zavarovanje letine v preteklosti zelo omejena. Zato je bistveno, da imamo dovolj časa za obveščanje in spodbujanje držav članic in upravljavcev v vinskem sektorju, da izkoristijo to izjemno stopnjo podpore. Zato bi bilo treba od 16. oktobra 2021 do konca programskega obdobja 2019–2023 nujno povečati finančni prispevek Unije za podporo zavarovanja letine iz člena 8 Delegirane uredbe (EU) 2020/592.
                  
               
                     (5)
                  
                  
                     Ker je pričakovati, da se ravnovesje med ponudbo in povpraševanjem na trgu vina Unije v kratkem še ne bo vzpostavilo, bi bilo poleg tega treba razširiti uporabo ukrepov iz členov 5a, 6, 7(2) in 9 Delegirane uredbe (EU) 2020/592 do 15. oktobra 2022.
                  
               
                     (6)
                  
                  
                     Delegirano uredbo (EU) 2020/592 bi bilo zato treba ustrezno spremeniti.
                  
               
                     (7)
                  
                  
                     Za zagotovitev kontinuitete med proračunskima letoma 2021 in 2022 bi morala ta uredba začeti veljati tretji dan po objavi v Uradnem listu Evropske unije in se uporabljati od 16. oktobra 2021 –
                  
               SPREJELA NASLEDNJO UREDBO:
         
            Člen 1
            Spremembe Delegirane uredbe (EU) 2020/592
            Delegirana uredba (EU) 2020/592 se spremeni:
            
                        (1)
                     
                     
                        člen 8 se spremeni:
                        
                                    (a)
                                 
                                 
                                    uvodni stavek se nadomesti z naslednjim:
                                    
                                                 
                                             
                                             
                                                „Z odstopanjem od člena 49(2), točka (b), Uredbe (EU) št. 1308/2013 za operacije, izbrane v obdobju od 4. maja 2020 do 15. oktobra 2021, finančni prispevek Unije k podpori za zavarovanje letine ne presega 70 % stroškov zavarovalnih premij, ki so jih pridelovalci plačali za zavarovanje:“;
                                             
                                          
                              
                                    (b)
                                 
                                 
                                    doda se naslednji odstavek:
                                    
                                                 
                                             
                                             
                                                „Za operacije, izbrane od 16. oktobra 2021 do 15. oktobra 2023, finančni prispevek Unije za podporo zavarovanju letine ne presega 80 % stroškov takšnih zavarovalnih premij.“;
                                             
                                          
                              
                  
                        (2)
                     
                     
                        v členu 10 se datum „15. oktober 2021“ nadomesti z datumom „15. oktober 2022“.
                     
                  
         
            Člen 2
            Začetek veljavnosti in uporaba
            Ta uredba začne veljati tretji dan po objavi v Uradnem listu Evropske unije.
            Uporablja se od 16. oktobra 2021.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 13. septembra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 671.
         
            (2)  Delegirana uredba Komisije (EU) 2020/592 z dne 30. aprila 2020 o začasnih izjemnih ukrepih, ki odstopajo od nekaterih določb Uredbe (EU) št. 1308/2013 Evropskega parlamenta in Sveta, za odpravo motenj na trgu v sektorju sadja in zelenjave ter vinskem sektorju zaradi pandemije COVID-19 in ukrepov v zvezi z njo (UL L 140, 4.5.2020, str. 6).